b'\n_START_ARTICLE_\nBECK: Mongolian Chop Squad\n_START_SECTION_\nArgument\n_START_PARAGRAPH_\nEn Koyuki \xc3\xa9s un estudiant de secund\xc3\xa0ria de 14 anys que no t\xc3\xa9 gaires amics i tampoc cap afici\xc3\xb3. Un dia troba uns nens maltractant a un gos anomenat Beck i el defensa. M\xc3\xa9s tard descobreix que l\'amo d\'aquell gos \xc3\xa9s un gran guitarrista de rock i l\'amistat entre ambd\xc3\xb3s va millorant amb el temps. Des de llavors els gustos musicals d\'en Koyuki canvien radicalment i decideix aprendre a tocar la guitarra, amb el somni de poder tocar algun dia en el grup d\'en Ryuusuke. La hist\xc3\xb2ria se centra en la vida dels components de la banda que formen m\xc3\xa9s tard, anomenada BECK. Tamb\xc3\xa9 t\xc3\xa9 gran import\xc3\xa0ncia la subtrama que tracta de la relaci\xc3\xb3 entre en Koyuki i la germana d\'en Ryuusuke, la Maho.\n_START_SECTION_\nInflu\xc3\xa8ncia musical\n_START_PARAGRAPH_\nEl manga de Beck cont\xc3\xa9 moltes refer\xc3\xa8ncies i homenatges a la cultura del rock i pop cl\xc3\xa0ssic en general. Les cobertes de cada cap\xc3\xadtol s\xc3\xb3n imitacions de portades d\'\xc3\xa0lbums de rock, per\xc3\xb2 amb els personatges del manga en lloc dels habituals de la imatge. Tamb\xc3\xa9 t\xc3\xa9 certa import\xc3\xa0ncia un somni que comparteixen diversos personatges on apareixen diversos \xc3\xaddols del rock ja difunts, com Kurt Cobain, Jimi Hendrix, John Lennon i Freddie Mercury recollint les escombraries que queden despr\xc3\xa9s d\'un festival. Al llarg de la hist\xc3\xb2ria, a m\xc3\xa9s a m\xc3\xa9s, apareixen constantment cites o an\xc3\xa8cdotes d\'aquests grans musics._NEWLINE_Harold Sakuishi va admetre que el grup "BECK" est\xc3\xa0 inspirat en part pels Red Hot Chili Peppers (el baixista, Taira, s\'assembla molt al baixista dels RHCP, Flea). Sakuishi va admetre que s\xc3\xb3n la seva banda preferida i li agrada especialment la can\xc3\xa7\xc3\xb3 Under the Bridge, que el va ajudar durant uns temps dif\xc3\xadcils de la seva vida. Existeix un one-shot titulat "Under the Bridge" creat pel mateix Sakuishi, on narra la seva primera trobada amb els Red Hot Chili Peppers.'